UWK-klas sal Danielle Sass 'altyd onthou' | Netwerk24
Deur Ané Van Zyl 24 Februarie 2020 17:52
"Die klas van 2015 het die mooiste herinneringe van jou. Rus in vrede, Danielle."
Danielle SassFoto: Facebook/Chevãn van Rooi
So lui die boodskap van 'n universiteitsvriend van Danielle Sass, die regstudent van die Universiteit van Wes-Kaapland (UWK), wat Vrydagmiddag ná 'n ongeluk Woensdag op die N2 gesterf het.
"Ons is die een dag nog hier en maak herinneringe saam; die volgende dag sit 'n mens met net die herinneringe. My innige simpatie aan Danielle se familie. Hoe berei ons ons ooit hierop voor?" vra haar vriend, Chevãn van Rooi, op Facebook.
Na wat verneem word, was sy alleen in die voertuig toe die ongeluk Woensdagoggend naby die R300-afrit gebeur het. Die vermoede bestaan dat dié finalejaarstudent se voertuig met klippe bestook is en dat sy beheer daaroor verloor en dit glo omgeslaan het. Die verkeersafdeling kon dit egter teen Maandag nog nie bevestig nie.
Haar skootrekenaar, selfoon en beursie is na bewering op die toneel gesteel.
"Dit is met hartseer en rou dat die universiteit van Danielle se afsterwe verneem. Die universiteitsgemeenskap wil sy innige meegevoel met haar familie en vriende betuig en dink aan hulle in hierdie moeilike tyd," sê prof. Vivienne Lawack, visekanselier van UWK.
Sass se pa, Denzil, is 'n senior staatsaanklaer in Somerset-Wes en haar ma, Sonja, 'n onderwyseres van die Gordon High School.
Sass en haar jonger broer, Reece, was leerlinge van die Hoërskool Hottentots-Holland tussen die Strand en Somerset-Wes.
Mariaan Engelbrecht skryf op Facebook: "Ek is nou so geskok, want sy was in my klas toe sy gr. 4 was. Sy was 'n pragtige kind van binne en buite, wat nie 'n vlieg sou seermaak nie. Dat sy op so 'n tragiese wyse moes sterf, is baie hartseer. Rus sag, my kind, en sterkte aan jou ouers en familie."